Rapid pregătește lovitura verii în SuperLigă! Albion Rrahmani le poate aduce giuleștenilor milioane de euro
Albion Rrahmani (23 de ani) a avut parte de un sezon foarte bun la Rapid, dar atacantul kosovar ar putea părăsi gruparea giuleșteană după un singur sezon.
În tricoul giuleștenilor, Rrahmani a marcat 14 goluri și a contribuit decisiv de trei ori, motiv pentru care kosovarul a intrat pe radarul unor echipe importante din Europa.
Rapid ar putea încasa 11 milioane de euro pentru Albion Rrahmani
Legitimat la Rapid din luna august 2023, despre Rrahmani s-a vehiculat că ar fi dorit la Benfica sau chiar în Premier League, la Aston Villa, iar dacă va decide să îi părăsească pe bucureșteni înainte de expirarea contractului, clubul patronat de Dan Șucu ar putea obține o sumă importantă.
Giuleștenii i-ar fi stabilit deja prețul de plecare, 8 milioane de euro, și sunt gata să dea startul licitației, susține iamsport.ro. Rapid ar putea încasa, însă, mult mai mult, în condițiile în care clubul din Premier League ar fi dispusă să achite pentru atacantul kosovar până la 11 milioane de euro, așa cum susține sursa citată.
Decizia este, însă, în mâinile fotbalistului, care va fi cel care va hotărî dacă pleacă de la Rapid, dar și care va fi următoarea sa destinație.
Dan Șucu, despre Albion Rrahmani: "Nu este timpul negocierilor!"
Dan Șucu a recunoscut că Albion Rrahmani a atras interesul mai multor echipe din Europa, însă patronul Rapidului susține că deocamdată totul este la stadiul de discuții.
"Treaba lui Rrahmani este să dea gol. Există destul de multe discuții, dar niciuna nu se apropie de concretizare, pentru că nu este timpul negocierilor acum. Toată lumea așteaptă următoarele meciuri. Opt milioane de euro nu este o sumă nelalocul ei", a spus Dan Șucu, potrivit DigiSport.
Urmăriți SPORT.RO și pe Google News